**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ХЯНАН ШАЛГАХ ТҮР ХОРОО /ХҮНИЙ ЭМИЙН ЧАНАРЫН АСУУДЛААР/-НЫ ХОРООНЫ 06 ДУГААР САРЫН 28-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 3-8 |
|  | **1**.Түр хорооны тогтоолын төсөл /Түр хорооны даргыг сонгох тухай/ | 3-8 |

***Монгол Улсын Их Хурлын 2022 оны хаврын ээлжит чуулганы***

***Хянан шалгах түр хороо /Хүний эмийн чанарын асуудлаар/-ны***

***06 дугаар сарын 28-ны өдөр /Мягмар гараг/-ийн хуралдааны***

***товч тэмдэглэл***

Улсын Их Хурлын гишүүн Б.Бейсен ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 13 гишүүнээс 7 гишүүн хүрэлцэн ирж, 53.8 хувийн ирцтэйгээр хуралдаан 14 цаг 49 минутад Төрийн ордны “Их эзэн Чингис хаан” танхимд эхлэв.*

*Томилолттой: С.Ганбаатар, С.Одонтуяа;*

*Тасалсан: П.Анужин, Б.Саранчимэг.*

***Нэг.Хянан шалгах түр хорооны даргыг сонгох тухай***

Хуралдаанд Улсын Их Хурлын Тамгын газрын Хяналт шалгалт, үнэлгээний газрын ахлах зөвлөх Ч.Онончимэг, мөн газрын Хяналт шалгалтын хэлтсийн дарга Ж.Лхагвасүрэн, Төсвийн хяналт, шинжилгээний хэлтсийн референт Д.Гэрэлт-Од нар байлцав.

Хянан шалгах түр хорооны даргад нэр дэвшүүлэх асуудалтай холбогдуулан Улсын Их Хурлын гишүүн Ж.Чинбүрэн, Ц.Сандаг-Очир, Д.Батлут, Б.Бейсен нар үг хэлэв.

Улсын Их Хурлын гишүүн Ж.Чинбүрэн Хянан шалгах түр хорооны даргад Улсын Их Хурлын гишүүн Н.Учралыг нэр дэвшүүлэх санал хэлэв.

**Б.Бейсен:** Хянан шалгах түр хороо /“Хүний эмийн чанар, хуурамч болон стандарт бус эмийн үйлдвэрлэл, нийлүүлэлтийн асуудлаар Монгол Улсад эмийн хяналт шалгалтыг сайжруулах, эсхүл хяналт шалгалтын үйл ажиллагааг үр дүнтэй болгох талаарх саналыг Улсын Их Хуралд танилцуулах үүрэг бүхий/-ны даргаар Улсын Их Хурлын гишүүн Н.Учралыг томилохыг дэмжье гэсэн санал хураалт явуулъя.

Зөвшөөрсөн: 9

Татгалзсан: 0

Бүгд: 9

100 хувийн саналаар дэмжигдлээ.

Улсын Их Хурлын гишүүн Б.Бейсен “Улсын Их Хурлын Хянан шалгах түр хорооны даргыг сонгох тухай” Түр хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Б.Бейсен:** “Хянан шалгах түр хорооны даргыг сонгох тухай” Түр хорооны тогтоолын төслийг батлах гэсэн санал хураалт явуулъя.

Зөвшөөрсөн: 9

Татгалзсан: 0

Бүгд: 9

100 хувийн саналаар тогтоол батлагдлаа.

Хянан шалгах түр хорооны хуралдаанаар 1 асуудал хэлэлцэв.

*Хуралдаан 22 минут үргэлжилж, 13 гишүүнээс 9 гишүүн хүрэлцэн ирж, 69.2 хувийн ирцтэйгээр 15 цаг 11 минутад өндөрлөв.*

**Тэмдэглэлтэй танилцсан:**

ХУРАЛДААН ДАРГАЛАГЧ,

УЛСЫН ИХ ХУРЛЫН ГИШҮҮН Б.БЕЙСЕН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ХЯНАН ШАЛГАХ ТҮР ХОРООНЫ ХОРООНЫ 06 ДУГААР САРЫН 28-НЫ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Бейсен:** Эрхэм гишүүдийн энэ өдрийн амгаланг айлтгая. Монгол Улсын Их Хурлын 2022 оны 5 дугаар сарын 19-ний өдрийн 21 дүгээр тогтоолоор байгуулагдсан Хүний эмийн чанар, хуурамч болон стандарт бус эмийн үйлдвэрлэл, нийлүүлэлтийн асуудлаар Монгол Улсад эмийн хяналт шалгалтыг сайжруулах, эсхүл хяналт шалгалтын үйл ажиллагааг үр дүнтэй болгох талаарх саналыг Улсын Их Хуралд танилцуулах үүрэг бүхий Хянан шалгах түр хорооны гишүүдийг ирц бүрдсэн тул Түр хорооны 2022 оны 6 дугаар сарын 28-ны өдрийн хуралдаан нээснийг мэдэгдье.

Өнөөдрийн хуралдаанаар хэлэлцэх асуудал танилцуулъя.

Хэлэлцэх асуудал

**Нэг.Хүний эмийн чанар, хуурамч улсын стандарт бус эмийн үйлдвэрлэл, нийлүүлэлтийн асуудлаар Монгол Улсад эмийн хяналт шалгалтыг сайжруулах, эсхүл хяналт шалгалтын үйл ажиллагааг үр дүнтэй болгох талаарх саналыг Улсын Их Хуралд танилцуулах Хянан шалгах түр хорооны даргыг сонгох асуудал**

 Хэлэцэх асуудлын талаар өөр саналтай гишүүн байна уу? Хэлэлцэх асуудал оръё.

Монгол Улсын Их Хурлын хяналт шалгалтын тухай хуулийн 34 дүгээр зүйлийн 34.5-д Түр хорооны даргыг Түр хорооны хуралдаанд оролцсон гишүүдийн олонхын саналаар сонгоно гэж заасан байна. Ингээд Түр хорооны даргад нэр дэвшүүлэх саналтай гишүүд байвал нэрсээ өгнө үү. Өөр саналтай гишүүн байна уу? Чинбүрэн гишүүнээр тасалъя. Чинбүрэн гишүүний микрофоныг өгье. Саналаа яриг.

**Ж.Чинбүрэн:** Эмийн чанарыг шалгах түр хороо байгуулах энэ чухал ажлын хэсэгт орсон гишүүддээ энэ өдрийн мэнд хүргэе. Монгол Улсын эрүүл мэндийн салбарын, ялангуяа эмнэлгийн тусламж үйлчилгээний чанарын гол тодорхойлогч хэсэг болж байгаа эм, эмнэлгийн хэрэгслийн чанартай холбоотой энэ асуудал дээр манай 2020 онд сонгогдсон Их Хурлын гишүүд онцгой анхааран эмнэлгийн чанарын хүртээмжтэй, бас тэгээд дээрээс нь эдийн засгийн эмнэлгүүдэд том ачаалал өгөхгүйгээр энийг зөв зохистой хийх гаргалгаа буюу бид эмийн агентлаг байгуулах асуудлыг энэ 2020 онд бол шийдэж чадсан. Тэгсэн хэдий ч гэсэн бүтэн хоёр жилийн хугацаанд цар тахал, КОВИД-той ард иргэд бол үнэхээр хүнд хэцүү, ийм дарамттай, өвчин зовлон тархал ихтэй энэ үед бас эрүүл мэндийн салбар ард иргэдээ чармайж хичээж авч явсан нэг чухал зүйл бол бас эмийн агентлаг байсантай холбоотой гэж үздэг.

Хэдий тийм ч гэсэн бид эмийн хуулийг Засгийн газраас 2016 онд өргөн барьсан байдаг байх аа. Тэгээд одоо дамжиж явсаар байгаад бид бас сая би бас өөрөө энэ ажлын хэсгийг ахлаад бүтэн жил ажиллаад бүхэл бүтэн эмийн хуультай холбоотой өөрчлөлтүүд нь бараг 36 хуудас 130-аад зарчмын зөрүүтэй санал гарсан. Үүнтэй холбоотойгоор үндсэн концепц үзэл бодол нь өөрчлөгдсөн учраас Засгийн газар өргөн барьсан Эмийн хуулийн төслөө буцааж татаад авсан. Энэ хугацаанд бид энэ эмийн чанар Монголын зах зээл дээр ямар байгаа талаар ингэж шалгана гэдэг нь бол их цаг үеэ олсон, ялангуяа Учрал гишүүний өөрийнх нь санаачилсан ажлын хэсгийг байгуулъя гэсэн энэ санал бол өөрөө их тийм цаг үеэ олсон чухал зүйл байлаа. Би бол энэ Эмийн чанарыг шалгах түр хорооны даргаар Учрал гишүүнийг бас нэрийг нь дэвшүүлмээр байна.

Бид бол аль болохоор яг хэрэглэгч талаасаа үзээсэй гэж бодож байна. Бейсэн гишүүн бид хоёр бол хоёулаа эмнэлгийн улсууд, эмч хүмүүс. Ер нь бол аль болохоор хэрэглэгч, тэр дотроо энэ зовлон дундуур өөрөө туучаад бараг л үхээд боссон Учрал гишүүнийг би бас энийг өөрөө зориуд ахалж манай Монголын эмийн энэ том зах зээлд үнэхээр ард иргэддээ хэрэгтэй чанартай эмийг хэр зэрэг бодитой нийлүүлж чадаж байгаа юм бэ? Үнэ нь хэр зэрэг бодитой байгаа юм бэ? Тэр их олон судалгаагаар ялангуяа энэ гаднын байгууллагуудын хийсэн судалгаануудыг ингээд харах юм бол Монголд борлогдож байгаа эмүүдийн стандарт шаардлага хангахгүй байх, дээрээс нь бүртгэлтэй холбоотойгоор эмээ оруулж ирж чадахгүй ганзгаар зөөх ч гэдэг юм уу, ийм нарийн тээвэрлэлтийн горим зөрчигдөн орж ирэх стандартаа хангахгүй байх ийм асуудлууд нэлээн байгаа учраас энэ дээр бүр онцгой анхаарч ажиллах шаардлагатай. Тэгээд эрүүл мэндийн салбар дандаа сэтгэл санаа тавьж байдаг, эрүүл мэндийн салбарын тусламжийг сайжруулахын төлөө энд ажиллаж байсан гишүүд байгаад бас их баяртай байгаа.

Ялангуяа Нийгмийн бодлогын байнгын хорооноос Оюунчимэг дарга өөрөө энд орсон байна. Мөн 03 дугаар тогтоолыг шалгахаар Батлут гишүүн өөрөө ахалж ажилласан. Энэ бас их том үр дүн өгсөн, ийм том ажлын хэсэг ажиллаж чадсан. Тэгэхээр энд ингэж ажиллаж байсан улсууд, дээрээс нь яг энэ Түр хорооныхоо хуулийнхаа дагуу цөөнхийн бүлгээс бас оролцоод, ер нь Монгол Улсын нийтийг хамарсан энэ чухал сэдэв дээр бүгдээрээ анхаарал тавьж байгаад баяртай байна.

Ингээд үгийнхээ төгсгөлд нь бол Учрал гишүүнийг бас дэвшүүлж байна. Учрал гишүүн бол хэрэглэгч талаасаа ямар нэгэн ашиг сонирхлын зөрчилгүйгээр энэ ажлыг бүгдийг манлайлаад энэ ажлыг хийгээсэй гэж хүсэж байна. Тэгээд та бүгдийг дэмжээсэй гэж уриалж байна. Баярлалаа.

**Б.Бейсен:** Түрүүн санал хэлэх нэр тасалсан байгаа. Түр хорооны дарга нэр дэвшүүлж дууслаа. Одоо санал хураалт явуулна. “Хүний эмийн чанар, хуурамч болон стандарт бус эмийн үйлдвэрлэл, нийлүүлэлтийн асуудлаар.

Нэр эхлээд тасалчихсан шүү дээ. Оюунчимэг гишүүнээр үг хэлүүлье.

**М.Оюунчимэг:** Нийгмийн бодлогын байнгын хороо яг энэ эм тариа, эрүүл мэндийн салбарт болж байгаа үйл явдал, болохгүй байгаа зүйл дээр бол сүүлийн нэг, хоёр жил бол үнэхээр онцгой анхаарал хандууллаа. Түрүүн яг хэлсэн. Жишээлбэл Батлут гишүүнээр ахлуулсан ажлын хэсэг, тэр ажлын хэсэгт миний бие, Чинбүрэн гишүүн, Туваан гишүүн, Сандаг-Очир гишүүн, Бейсен гишүүн орсон. Бид хэд бүх эмнэлэг хот, хөдөөгүй явлаа. Маш сайн ажилласан. Энэ ажлын хэсгийн үр дүнд Монголд бол үнэхээр эм тариа нийлүүлэлт, чанар, үнэ ханш бол болохгүй байна, мафижсан байна гэдгийг баримттай, юутай нь бол бид нар бас нэлээн сайн гаргаж ирсэн.

Эрүүл мэндийн даатгалын газраас санхүүжиж байгаа эм, түүний чанар, хөнгөлөлттэй эмийн жагсаалт, хил гаалиар орж ирж байгаа, орж ирсэн эмийнх нь үйлчилгээ гээд энэ бүх зүйл дээр Монголд дутагдал байна, мафижсан тогтолцоо ч бас байгаад байна гэдгийг бол бид үнэхээр баримттай юутай нь гаргаж ирээд ярьж байгаа. Тэрнээс биш ер нь одоо Түр хорооныхоо гишүүд ч хэлэхэд энэ бол улс төрийн пиар хийх юм уу, эсвэл нэг оноо авах асуудал огт биш шүү. Сая тойрогтоо ингээд иргэдтэй уулзаж явахад бараг хоёр хүн тутмын нэг нь эмийн чанар үнэхээр хангалтгүй байна, энэ тариа үнэхээр үйлчлэхгүй байна.

Дээрээс нь үнэ ханш нь өндөр байна, олдоц нь байхгүй болчихсон байна. Тэгээд энэ дээр Нийгэм бодлогын байнгын хороо бас дахи онцгой анхаарч өгөөч гээд хүсэлтээ тавьж байсан. Тийм учраас одоо бид нар энэ асуудлыг анхнаас нь л гаргаж ирээд л нууц, маш хариуцлагатай ингэж явж байгаа. Энэ өөрөө маш олон хүрээг хамарч байгаа. Зөвхөн нэг эм тарианы чанар биш, энэнийг дагаад ханган нийлүүлж байгаа компаниуд, компани тойрсон сүлжээнүүд, дээрээс нь эм нийлүүлж байгаа компани, Азийн хөгжлийн банк, Эрүүл мэндийн даатгалын ерөнхий газар, за тэгээд эмнэлгүүд аптекууд гээд ингээд бүгдтэй нь цогц хамтарч ажиллах ийм шаардлагууд ч байгаа учраас бид энд бол нухацтай хандах ёстой гэж бодож байгаа.

Тийм учраас энэ Хяналт нь хянан шалгах түр хороонд хөндлөнгийн бас сайн шинжээчид авах. Энд хэнийг яаж авах вэ гэдэг дээр зүгээр нэг, хоёроороо байж байгаад л, эсвэл нэг даргын өрөөнд орж байгаад арын өрөөнд асуудал шийдэхгүй, Хянан шалгах төр хороон дээрээ маш нухацтай ярьж, энэ Хөгжлийн банкны түр хороо бас яаж бас мэргэжлийн түвшинд ажиллаж байгаа шиг эмийн энэ Хянан шалгах түр үнэхээр сайн түвшинд ажиллах болно шүү гэдгийг хэлье.

Би бол уг нь Батлут гишүүн юм уу, Сандаг-Очир гишүүн, өмнө нь энэ ажлын хэсгийг ахлаад явж байсан хүмүүс маань илүү бас туршлага мэдээлэл сайтай болохоор ахлах сонирхол байгаа бол бас саналыг нь сонсъё гэж бодож байна. Учрал гишүүн өөрөө хүсээд бас ахалъя гэвэл тэнд татгалзах юм алга. Бас дэмжиж байгаа. Тэгэхээр энэ хоёр гишүүний саналыг би сонсъё гэж бодож байна. Яагаад гэвэл туршлагатай, өмнө нь бас ахлаад явж байсан. Тэгээд хөндлөнгийн, хот, хөдөөгүй, сая энэ ажлын хэсгээрээ, бүтэн бид нар чинь томилогдоод энэ 03 дугаар тогтоол гарахын өмнө бараг л зургаан сар ажилласан шүү дээ. Зунжингаа ажилласан, өмнөх зун. Тэгэхээр энэ дээр бас бэлтгэл байна, туршлага байна. Өөрсдийнх нь саналыг сонсъё гэж бодож байна. Эхлээд Сандаг-Очир гишүүн, Батлут гишүүдэд саналаа хэлэх үү.

**Б.Бейсен:** За саналыг нь сонсъё. Түрүүн уг нь алх тогшоод нэр дэвшүүлээд дууссан юм байсан. Саналыг нь сонсъё.

**Ц.Сандаг-Очир:** Чухал асуудлаар энэ ер нь маш нухацтай авч үзэхгүй бол Монгол улсын хэмжээний эм, эмийн хэрэглээ, чанарын асуудал, үнэ тарифын асуудал бол үнэхээр аюул дагуулж байгаа юм билээ. Хэдэн тэтгэврийнхээ мөнгөнүүдийг эмээ аваад л байдаг, уугаад байдаг, уугаад л байдаг, үндсэндээ өвчин нь намддаггүй. Гаднаас авчирсан яг адилхан юмыг нь аваад уухаар өвчин нь намдчихдаг. Тэгээд яаж байна гэхээр Монголд монголчууд бид бүхэн хамгийн хямд, муу эмийг хамгийн өндөр үнэтэй аваад байгаа юм байна лээ л дээ. Үндсэндээ нэг талаар энэ чинь Үндсэн хуулиар олгогдсон иргэний эрүүл байх, эрүүл, аюулгүй орчинд эрүүл мэндээ хамгаалуулах гээд энэ бүх эрх зөрчигдөөд л явж байгаа юм байна лээ л дээ. Тэгээд энэний эсрэг хяналт шалгалт хийнэ гэдэг бол амаргүй. Маш том эсэргүүцэл, шүүмжлэлтэй тулна. Энэ чиглэлээр үйл ажиллагаа явуулдаг компаниудын эрх ашиг хөндөгдөнө. Хөндөгдөж байгаа учраас бас янз бүрийн шүүмжлэл, пиар бүх талаар явах байх.

Тийм учраас бид бүхэн энэ ажлыг шалгая гээд Улсын Их Хурал хяналт шалгалтынхаа хуулийн хүрээнд ингээд том ажлын хэсэг гаргаад үзэж харах гэж байна. Ямар үр дүн, бидний хүсэн хүлээж байгаа үр дүн гарч чадах нь уу, үгүй юу гэдгийг одоо хэлэхэд эрт байна. Гэхдээ би бол энэ ажлын хэсгийн хяналт шалгалтыг Учрал гишүүнээр ахлуулаад явах нь зүйтэй гэж үзэж байна. Ер нь бол Учрал гишүүн маань туршлагатай, залуу хүн.

Түрүүн бид нар яриад сууж байсан гишүүд, биеэрээ энэ эмийн хэрэглээний асуудлыг Монгол Улсын өнөөгийн түвшний байдлын асуудлыг мэдэрсэн учраас эмийн нөхцөл байдал ямар байгаа гэдгийг мэдэрч байгаа учраас. Гэхдээ ер нь бол бүгд л мэдэрч байгаа л даа. Бүгд мэдэрч байгаа. Ямар байгааг мэдэрч байгаа чанарын асуудлыг мэдэрч байгаа, хүртээмжийн асуудлыг мэдэрч байгаа. Тийм учраас Учрал гишүүн өөрөө хүлээн зөвшөөрч байгаа бол бид бүхэн дэмжээд явахад бэлэн байна. Харин хамтраад ажиллана. Маш сайн, энэ зун, энэ намар ажиллаж Улсын Их Хурал, Засгийн газар, цаашдаа Эрүүл мэндийн яаманд энэ шинээр байгуулагдаж байгаа эмийн агентлагийг маш сайн шахаж, хүсэн хүлээсэн үр дүн гаргахын төлөө л ажиллана гэж ингэж бодож байгаа юм. Баярлалаа.

**Б.Бейсен:** Батлут гишүүн саналаа хэлье.

**Д.Батлут:** Та бүхэндээ энэ өдрийн мэндийг хүргэе. Монгол Улсад бас энэ эрүүл мэндийн салбар, тэр дундаа эм, эмнэлгийн тоног төхөөрөмж, эмийн чанар, хүртээмжтэй холбоотой асуудал аюулын харанга дэлдсэн байгаа. Яг үнэндээ бид нар бас эрүүл мэндийн салбарт хэрэгжиж байгаа хууль тогтоомжийн хэрэгжилтийг хангах чиглэлээр ажлын хэсэг гараад ажиллаж байхад олон асуудалтай, олон бэрхшээлтэй, тэнд ажиллаж байгаа ажилтан албан хаагчдын дунд байгаа олон тэр тулгамдаж байгаа асуудлуудыг судалж ойлгосон, мэдсэн, түүнийхээ чиглэлээр бас тодорхой алхмууд хийж, Монгол Улсын Их Хуралд бас тодорхой чиглэл өгч үүний үр дүнгүүд эхнээсээ бий болоод явж байгаа. Тэгэхээр энэ дээр эмийн чанартай холбоотой, хүртээмжтэй холбоотой асуудал дээр ахин ажлын хэсэг гарч ажиллаж байгаа нь яг цаг үеэ олсон ийм зүйл гэж харж байгаа.

Түрүүн манай Сандаг-Очир гишүүн хэллээ. Өнөөдөр манай Монгол Улсад хүний амьд явах эрхэд ерөнхийдөө халдаж байна гэж хэлэхүйц тийм нөхцөл байдал үүсчихсэн байна шүү дээ. Эмийн чанар хангалтгүй, тэр эмийн ямар эм чанартай эм юм бэ, ямар өвчин эмгэгийг эдгээх боломжтой юм бэ гэдэг дээр шинжилж судалж гаргадаг лабораторийн тоног төхөөрөмжүүд нь байхгүй, хэдхэн цөөхөн компаниуд монополь болоод энэ зах зээлийг нь барьчихсан. Тэгээд чанаргүй ийм эмийг маш өндөр үнэтэйгээр борлуулдаг. Энэ нь нийгэмд тодорхой хэмжээний стресс бий болгодог, бухимдал бий болгодог ийм л нөхцөл байдалд байгаа.

Тийм учраас энийг зөв зүйлд нь оруулахын тулд илүү сайн чармайж бүгдээрээ хамтарч ажиллах ёстой. Энэ ажлын хэсэгт орсон бүх гишүүд энэ дээр бол нэгдмэл ойлголттой, нэгдмэл санаатайгаар явах ёстой. Тэгэхгүй бол яг түрүүнийх шиг Сандаг-Очир гишүүний гэдэгчлэн маш том дайралтууд дээр л орно шүү. Мөнгөтэй болчихсон том, том компаниуд бидний эсрэг ажиллана, өөрсдийн эрх ашгаа хамгаалах гэж оролдоно. Энэ бүхний эсрэг бид нар нэгдмэл дуу хоолойтой, нэгдмэл ойлголттой л ажиллах ёстой гэж бодож байгаа. Тэгээд би Чинбүрэн гишүүний саналыг бол дэмжиж байгаа. Учрал гишүүн энэ санаачилгыг гаргасан, өөрөө бас энэ өвчин зовлонг биеэрээ бас мэдэрчихсэн, ер нь болохгүй байгаа гэдэг зүйлийг анх харж, санаачлан явж байгаа бас хүний нэг.

Тийм учраас Учрал гишүүн маань ахлаад бүгдээрээ харин хамтдаа нэгдмэл ойлголттой нэг зүг рүү харж ажиллаад явъя. Ингээд үр дүн гаргахын төлөө явах ёстой. Энэ бугшсан зүйлийг бид нар алга болгох хэрэгтэй. Манай эмийн сан, эрүүл мэндийн салбар, эмийн тоног төхөөрөмж, эмнэлгийн эмийн хангамжийн асуудал ерөөсөө үндсэндээ ганзагын наймаа хэлбэртэй л болчихсон байгаа шүү. Ямар ч хяналтгүй. Үүнийг таслан зогсоох хэрэгтэй. Зөв голдрилд нь оруулах хэрэгтэй. Иргэдээ эрүүл амьдрах тэр нөхцөлийг нь хангуулах бүх боломжуудыг бид бүхэн нээж ажиллах ёстой гэж харж байгаа. Тэгээд бүгдэд нь амжилт хүсье.

**Б.Бейсен:** Энэ эмч хүнийг бол бас би саналаа хэлчихье гэж бодож байна. Саяын гишүүдийн саналыг дэмжиж байна, Учрал гишүүнийг. Нөгөө талаар бид гурван эмч хүн энэ дотор, эрүүл мэндийн салбарт ажиллаж байгаа клиникт ажиллаж байгаагийн хувьд бас саналаа хэлээд дэмжээд энэ ажил дээр хөшүүрэг болоод ажиллана гэж бодож байгаа. Үнэхээр эмийн салбар дээр нь “но”-той асуудал их байгаа. Эмийн чанар дээр, эмийн фармакокинетик дээр нь, эмийн үнийн асуудал дээр нь, хуурамч эмийн асуудал, эмийн тендерийн асуудал байж байгаа. Ялангуяа улсын эмнэлгүүд, сумын эмнэлгүүдийн тендерийг хямд үнээр аваад чанаргүй нь эм нийлүүлдэг асуудал байж байна. Энэ дээр анхаарахгүй бол зарим сумд дээр ганцхан аптекттай, эргэлтийн эмийн сангийн аптек нь байж байдаг. Тэрийг зөв ажиллуулдаггүй. Тэр аптекийн улсууд хувийн эмийн сангийн эзэн, тэнд нь юм байж байдаг. Нөгөө улсын аптект эм байхгүй ийм асуудлууд байж байна.

Тийм учраас энэ бүгдийг шалгах ёстой. Эмийн тендерийн асуудлаар онцгой анхаарахгүй бол сая Батлут гишүүн миний ярьж байгаагаар энэ том юун дээр тулна бид. Мафижсан, сүлжээ болчихсон. Эргэлтийн эмийн сан дээр та бүгд харж байгаа биз дээ. Амлодопин гэхэд 19 төрлийн эм орж байгаа юм. Энэ чинь өөр, өөр кодтой өөр, өөр компанийн эм байхгүй юу. Азитромицин гэхэд 13 төрөл байсан. Эргэлтийн эмийн сангийн 380 эм дотор орчихсон байсан. Бас л өөр өөр компанийн, нэг үйлчилгээтэй ийм юмнуудыг ингээд олноор оруулчихсан асуудлууд байж байгаа.

Нөгөө талаар эм, эмнэлгийн хэрэгслийн газар гэж байгуулагдсан байгаа. Эхлээд 80 орон тоотой, сүүлдээ 120, 130 орон тоотой болсон. Энэ улсад яаж ажиллаж байна, чанартай эмийг гадаадаас оруулах тал дээр ажиллаж байна уу, аль эсвэл эмийн тендер юм уу, эмийн тэр зөвшөөрлийн бичиг дээр ажиллаж байна уу гэдгийг бас шалгах ёстой бид нар. Зөв ажиллаж байвал дэмжээд, буруу ажиллаж байвал тэрийг сонгодог асуудлыг бас ярих ёстой бид нар. Ялангуяа клиникийн эмнэлгүүд дээр эм үйлчилгээ муу болоод гадагшаа яваад эдгэчихэж байгаа асуудал байж байна. Олон хоног хэвтээд үр дүн байхгүй, тэгээд өвчин нь архагжсан асуудал байж байна. Ийм асуудлууд дээр бид нар хяналт шалгалт хийгээд бас дэмжиж ажиллана гэдгээ хэлчихье.

Түр хорооны даргад нэр дэвшүүлээд дууслаа. Одоо санал хураалт явуулъя.

“Хүний эмийн чанар, хуурамч болон стандарт бус эмийн үйлдвэрлэл, нийлүүлэлтийн асуудлаар Монгол Улсад эмийн хяналт шалгалтыг сайжруулах, эсхүл хяналт шалгалтын үйл ажиллагааг үр дүнтэй болгох талаарх саналыг Улсын Их Хуралд танилцуулах үүрэг бүхий Хянан шалгах түр хороо”-ныдаргад нэр дэвшигч Ням-Осорын Учралыг дэмжье гэсэн саналын томьёоллоор санал хураалт явуулъя.

Санал хураалт

Санал хураалтын дүнг танилцуулъя.

9 гишүүн оролцон 9 гишүүн 100 хувийн саналаар санал дэмжигдлээ.

Улсын Их Хурлын Хянан шалгах Түр тогтоолын төслийг танилцуулъя. Тогтоол батална, та бүхэн түр хүлээж байгаарай.

Түр хорооны даргыг сонгох тухай

Монгол Улсын Их Хурлын тухай хуулийн 39 дүгээр зүйлийн 39.1 дэх хэсэг, Монгол Улсын Их Хурлын Хяналт шалгалтын тухай хуулийн 34 дүгээр зүйлийн 34.5 дахь хэсэг, 36 дугаар зүйлийн 36.4 дэх хэсэг, 55 дугаар зүйлийн 55.2 дахь хэсэг, “Хянан шалгах түр хороо байгуулах тухай” Монгол Улсын Их Хурлын 2022 оны 05 дугаар сарын 19-ний өдрийн 21 дүгээр тогтоолыг үндэслэн Улсын Их Хурлын Хянан шалгах түр хорооноос ТОГТООХ НЬ:

1.“Хүний эмийн чанар, хуурамч болон стандарт бус эмийн үйлдвэрлэл, нийлүүлэлтийн асуудлаар Монгол Улсад эмийн хяналт шалгалтыг сайжруулах, эсхүл хяналт шалгалтын үйл ажиллагааг үр дүнтэй болгох талаарх саналыг Улсын Их Хуралд танилцуулах үүрэг бүхий Хянан шалгах түр хороо”-ны даргаар Улсын Их Хурлын гишүүн Ням-Осорын Учралыг сонгосугай.

2.Энэ тогтоолыг 2022 оны 06 дугаар сарын 28-ны өдрөөс эхлэн дагаж мөрдсүгэй.

Тогтоолын төсөлтэй холбоотой асуулт байна уу? Тогтоолын төслийг дэмжье гэсэн санал томьёоллоор санал хураая.

Тогтоолын төсөл батлагдлаа. .“Хүний эмийн чанар, хуурамч болон стандарт бус эмийн үйлдвэрлэл, нийлүүлэлтийн асуудлаар Монгол Улсад эмийн хяналт шалгалтыг сайжруулах, эсхүл хяналт шалгалтын үйл ажиллагааг үр дүнтэй болгох талаарх саналыг Улсын Их Хуралд танилцуулах үүрэг бүхий Хянан шалгах түр хороо”-ны хуралдаанд оролцогчдын олонхыг саналыг авч Түр хорооны даргаар сонгогдсон Улсын Их Хурлын гишүүн Учрал танд баяр хүргэн, ажлын амжилт хүсье.

Хурал хаасныг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ